Inge-Lene Ebdrup (V), 2004-06-01:
Jeg var lige ved at sige misundelig, men det bliver jo nok først tilfældet i det øjeblik, hvor nogle vælger at benytte denne mulighed.
Jeg synes, denne voldsomme snak om social konfrontation viser en meget stor og grundlæggende forskel mellem det, jeg står for, og det, som Enhedslistens ordfører står for.
Jeg har en grundlæggende tillid til, at de lejere, der i dag bor i de almene boligorganisationer, følger de ganske almindelige demokratiske principper, der skal til for at træffe de beslutninger, som er nødvendige, for at dette forsøg kan styrke boligafdelingen.
F.eks. er det mig fuldstændig uforståeligt, at hr. Keld Albrechtsen, som jo er aktiv deltager i ledelsen af en almen boligorganisation, kan have en sådan mistro til sine medlejere, at hr. Keld Albrechtsen tror, at man i en almen boligafdeling kunne finde på at indkalde til et beboermøde i juli måned, når der er et emne som salg på dagsordenen.
Det er så udansk som noget, det er imod alle de demokratiske principper, vi i øvrigt står for, og jeg synes, det er en tilgangsvinkel til lejerne, som jeg slet ikke kan genkende, og som jeg bestemt ikke bryder mig om. Den sociale konfrontation, som hr. Keld Albrechtsen taler om, tror jeg er grebet ud af den blå luft.
Jeg ser tingene modsat, for jeg tror, at dette forsøg kan være med til at sikre, at især de udsatte og problemramte boligområder kan sikres en fremtid med et livligt og aktivt beboerdemokrati, både blandt de resterende lejere, der ikke ønsker at være ejere, og i den ejerforening, som vil blive etableret i forbindelse med salg.
Jeg tror, at forsøget kan give et løft til mange boligafdelinger, hvor det samspil, der vil blive mellem ejere og lejere, vil gøre, at man får en afdeling, der både er godt vedligeholdt og socialt set fungerer fint, fordi der er mange forskellige, som interesserer sig for både vedligeholdelsen og det sociale liv.
Det er jo ikke nogen hemmelighed, at mange steder i den almene sektor - ikke alle steder, for nu vil hr. Keld Albrechtsen gå herop og sige noget om sin egen almene boligafdeling - er det sådan, at beboerdemokratiet halter, fordi der ikke er nok, som vil deltage.
Jeg er sikker på, at etablering af en ejerforening i en almen boligafdeling vil gøre, at alle - både ejere og lejere - bliver utrolig aktive, og det vil blive et løft for den enkelte afdeling.
Når vi kigger lidt på den boligsociale del i forslaget, kan jeg ikke helt se de skrækscenarier, der bliver opstillet, tværtimod.
Forslaget handler om en forsøgsordning i foreløbig 3 år, og det er forholdsvis frivilligt for kommunerne at deltage.
Kommunalbestyrelsen har store muligheder for at styre det samlede salg i kommunen, og jeg lægger i øvrigt meget stor vægt på, at med dette forslag kan kommunerne indpasse salget i deres anvisningspolitik, også med reference til det forslag til løsning af ghettoproblemerne, som regeringen fremsatte i sidste uge.
Jeg ser det som et meget vigtigt redskab i arbejdet med at hjælpe problemramte områder.
Når vi kigger på den del af kritikken, der handler om salg af ejendomme med et negativt provenu - altså hvor der måtte være et tab - vil jeg sige, at ligesom en stor del af den kritik, jeg ellers hører, er det noget, som set ud fra mit synspunkt er grebet ud af den blå luft, og det er der flere årsager til.
Almene boliger kan først omfattes af ordningen, når de er 15 år gamle - det vil sige, at man i 15 år har haft mulighed for at nedbringe gælden, og det sker også i langt de fleste tilfælde - og en del af forslaget indebærer, at selv om der bliver givet tilladelse til et sådant salg, har ministeren mulighed for at stoppe salget, hvis han kan se, at det vil indebære gældsætning eller negativt provenu.
Jeg vil i det hele taget sige, at jeg synes, mange af kritikpunkterne er meget teoretiske kritikpunkter.
Jeg synes, det ville være mere klædeligt, hvis man tog diskussionen ud fra, hvad der konkret kan ske, og hvilke muligheder der er i forslaget, for jeg synes bestemt, at der ligger langt flere muligheder end begrænsninger i det.
Til sidst vil jeg sige, at jeg ikke er bekymret for det eksisterende beboerdemokrati i de almene afdelinger.
Det beboerdemokrati, som vi kender i dag, kan fortsætte på nogenlunde samme vilkår som nu, selv om man bliver en del af en ejerforening, hvor der også er demokrati.
Jeg har studeret sammensætningen nøje, og jeg må sige, at med det kendskab, jeg har til de beboerdemokratiske principper, er der ikke noget, der bliver trådt under fode på grund af forslaget.
Alt i alt synes jeg, det er et forslag med et utrolig stort potentiale, både med hensyn til at give lejerne en mulighed for frit at vælge, om de vil være ejere eller lejere, og som et af de mange forslag, der skal til for at afhjælpe problemerne i de ghettoområder, vi har i Danmark.
Jeg synes, det er godt, at vi nu får det prøvet af, og jeg glæder mig meget til at kigge tilbage om 3 år og se, hvordan det er gået, hvad konsekvenserne har været, og hvordan vi måske kan gøre ordningen bedre?
Jeg er glad for, at vi nu får mulighed for at søsætte forsøget.